REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/299-14

8. oktobar 2014. godine

B e o g r a d

**Z A P I S N I K**

**16. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 8. OKTOBRA 2014. GODINE**

 Sednica je počela u 10,30 časova.

 Sednici je predsedavao Petar Petrović, predsednik Odbora.

Sednici su prisustvovali članovi Odbora: Biljana Ilić Stošić, Biljana Savović, Mirjana Andrić, Živan Đurišić, Vladimir Đukanović, Dragan Paunović, Meho Omerović, Olgica Batić, Laslo Varga, Neđo Jovanović i Velinka Tošić.

Sednici nisu prisustvovali članovi Odbora: Balša Božović, Jovan Marković Tanja Tomašević Damnjanović, Aleksandar Martinović i Miletić Mihajlović, niti njihovi zamenici.

Meho Omerović je sednici prisustvovao i kao predstavnik predlagača zakona.

Na predlog predsednika utvrđen je sledeći

D n e v n i r e d :

1. Razmatranje Predloga zakona o dopunama Krivičnog zakonika, koji je podnela grupa od 199 narodnih poslanika (broj 713-3093/14, od 30. septembra 2014. godine), u načelu;
2. R a z n o.

Pre prelaska na rad po utvrđenom dnevnom redu usvojen je, bez primedaba, zapisnik sa 15. sednice Odbora.

**Prva tačka dnevnog reda: Razmatranje Predloga zakona o dopunama** **Krivičnog zakonika**

Narodni poslanikMeho Omerović je, kao ovlašćeni predstavnik predlagača zakona, predstavio Predlog zakona i razloge za njegovo donošenje.

Neđo Jovanović je u načelnoj raspravi podržao Predlog ovog zakona ukazujući da bi bilo neophodno da se dopuni kvalifikacija krivičnog dela u cilju preciznijeg i jasnog definisanja elemenata bića krivičnog dela i protivpravne radnje, kako bi se izbegle nedoumice da li postoje elementi krivičnog dela i na koga se zakon odnosi, te da se pod udar predloženih odredaba Krivičnog zakonika ne nađu i lica za koja to nije bila namera predlagača (npr. pripadnici legije stranaca kao vojne formacije koja ima svoj legitimitet, učesnici humanitarnih misija kada ih ne sprovode međunarodne organizacije i sl). Rat sam po sebi nije krivično delo i u ratu je za primenu ovih odredaba potrebno da izvršene radnje budu inkriminisane. Delovanje na teritoriji strane države koje podrazumeva zaštitu fizičkog ntegriteta ili imovine, što je legitimno pravo svakog, takođe ne može biti predmet inkriminacije. Ukazao je da bi preciznom inkriminacijom trebalo zaštiti državni interes. Stoga bi trebalo imati u vidu i rešenja koja su sadržana u međunarodnom pravu (npr. Konvencija Saveta Evrope o sprečavanju terorizma). Ukazao je, takođe, da treba voditi računa da u svakom krivičnom delu postoei radnja i mesto izvršenja krivičnog dela, te mora se voditi računa o nadležnosti za procesuiranje ovih krivičnih dela.

Vladimir Đukanović je, ukazujući da će glasati za predloženi zakon jer je neophodan, postavio pitanje raspona kazne zatvora za predložena krivična dela i saglasio se sa potrebom da se precizira kvalifikacija krivičnog dela. Sa ovim primedbama saglasila se i Oligica Batić, takođe ukazujući da će glasati za predloženi zakon jer je neophodan.

Predsednik Odbora Petar Petrović istakao je neophodnost donošenja predloženih dopuna Krivičnog zakonika jer će dati neopnodan pravni okvir za postupanje pravosudnih organa, a da će sudska praksa iskristalisati potrebu za poboljšanjem rešenja koja će uslediti potpunijim izmenama Krivičnog zakonika koje se pripremaju.

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu odlučio je jednoglasno da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o dopunama Krivičnog zakonika u načelu.

Za izvestioca Odbora na sednici Narodne skupštine Petar Petrović, predsednik Odbora.

**Druga tačka dnevnog reda: R a z n o.**

U okviru ove tačke nije bilo predloga, niti pitanja.

Sednica je završena u 11,00 časova.

Sednica je tonski snimana.

SEKRETAR PREDSEDNIK

Ljiljana Miletić Živković Petar Petrović